Palass Abatellis

Palass Abatellis as treuva a Palerm.
A l'é stàit costruì ant j'agn 1490-1495 da Matteo Carnelivari, ant lë stil dla fin dël gòtich catalan con dj'element ëd l'Arnassensa.
La residensa a l'era stàita comandà a l'architet dal pretor real ëd Palerm, Francesco Abatellis, e da soa fomna.
Danegià ëd fasson greva durant la sconda guèra mondial, a l'é stàit restaurà e modificà ant ël 1954 da Carlo Scarpa.

 La Galarìa regional 
miniatura
Al di d'ancheuj, ël palass a òspita la Galarìa regional ëd Sicilia, che a smon la pì amportanta colession sicilian-a d'euvre ëd pitura e dë scoltura, dzortut dij sécoj dal XIV al XVI.
Al pian teren a-i é la session dedicà a le scolture, al prim pian la pinacoteca.

Sala I: A conten dë scolture an bòsch e piture dël sécol ch'a fa XVI.
Sala II: A l'é la capela dël palass. A goerna dj'euvre scolturaj dij sécoj ch'a fan XIV e XV (con l'anteressant sarcòfagh ëd Cecilia Aprile atribuì a Francesco Laurana) e ël grandios fresch dël Trionf ëd la mòrt, anviron dla mità dël sécol ch'a fa XV, e ch'a podrìa esse d'un colaborador ëd Pisanel.
Sala III: Vàire euvre, dont un fiamengh vas an majòlica dorà.
Sala IV: A goerna l'arnomà Bust d'Eleonòra Aragon-a, ciadeuvra ëd Francesco Laurana dël 1471. Tut antorn, un bel Ritrat ëd dama atribuì a Laurana e d'àutre euvre scolturaj dël sécol ch'a fa XV ch'as peulo atribuisse a la scòla Gagini.
Sala V: A goerna na Vèrgin con Bambin e un Ritrat ëd na giovo fija, statue an màrmol d'Antonello Gagini.
Sala VI: Ëdcò ambelessì a-i son dj'euvre dla famija Gagini e dij mèistr lombard ëd la fin dël sécol ch'a fa XV.
Sale VII e VIII: Pitor ëd vàire proveniense, dzortut venessian-e, toscan-e e sicilian-e dij sécoj XIV e XV.
Sala IX: Gròssa stansia anté ch'a dòmina na partìa d'euvre ëd Tommaso de Vigilia dla sconda mità dël sécol ch'a fa XV.
Sala X: Sala dedicà a la fiamenga Nonsiassion ëd la Vèrgin d'Antonello ëd Messin-a, dël 1473 anviron.
Sale XI e XII: A conten-o vàire euvre ëd mèistr sicilian dla fin dël sécol ch'a fa XV e dl'ancamin ëd col ch'a fa XVI, dont cole ëd Riccardo Quartararo ëd Sciacca.
Sala XIII: Dedicà a la pitura flamanda. An costa sala a dòmina l'arnomà Trìtich Malvagna ëd Jan Gossaert (1510).
Sale XIV, XV e XVI: A conten-o d'àutre euvre dij sécoj XVI e XVII, dont d'artista tanme Vincens ëd Pavìa, Jacopo Palma ël giovo e Mattia Preti.

Categorìa:Architetura ëd Palerm
Categorìa:Musé ëd Palerm
Categorìa:Palass dla Sicilia